Ehdotus NEUVOSTON PÄÄTÖS Etelämantereen meren elollisten luonnonvarojen säilyttämistä käsittelevässä toimikunnassa (CCAMLR) Euroopan unionin puolesta esitettävästä kannasta /* COM/2014/0133 final - 2014/0077 (NLE) */





PERUSTELUT 1. EHDOTUKSEN TAUSTA Euroopan yhteisö hyväksyi neuvoston päätöksellä 81/691/ETY[1] Etelämantereen meren elollisten luonnonvarojen säilyttämistä koskevan yleissopimuksen (CAMLR-yleissopimus), jolla perustettiin Etelämantereen meren elollisten luonnonvarojen säilyttämistä käsittelevä toimikunta (CCAMLR). CCAMLR on alueellinen kalastuksenhoitojärjestö, jonka vastuulla on meren elollisten luonnonvarojen säilyttäminen ja hoito Eteläisellä jäämerellä. Euroopan unionista tuli CCAMLR:n jäsen vuonna 1982. Euroopan unionin toiminnasta tehdyn sopimuksen 218 artiklan 9 kohdan mukaisesti neuvoston päätöksellä määritetään komission ehdotuksesta kanta, joka esitetään unionin puolesta alueellisissa kalastuksenhoitojärjestöissä silloin kun niiden on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan niiden institutionaalisia rakenteita. Kyseinen alueellisissa kalastuksenhoitojärjestöissä esitettävä kanta määritetään nykyisin kaksiportaisella menettelyllä. Unionin kantaa koskevat monivuotiset pääperiaatteet ja suuntaviivat esitetään neuvoston päätöksessä, minkä jälkeen kantaa mukautetaan kutakin vuosikokousta varten komission epävirallisilla asiakirjoilla neuvoston työryhmäkäsittelyä varten. CCAMLR:ssa esitettävää unionin kantaa on 19. lokakuuta 2009 tehdyn neuvoston päätöksen 13908/1/09 REV1 mukaisesti tarkasteltava uudelleen ennen vuoden 2014 vuosikokousta. Sen vuoksi tämän ehdotuksen tarkoituksena on määrittää CCAMLR:n puitteissa esitettävä unionin kanta kaudelle 2014–2019 ja siten korvata neuvoston päätös 13908/1/09 REV 1, joka kattaa kauden 2009–2014. Tällä tarkistuksella pyritään ottamaan mukaan uuden yhteisen kalastuspolitiikan periaatteet ja suuntaviivat, joista säädetään Euroopan parlamentin ja neuvoston asetuksessa (EU) N:o 1380/2013[2], sekä myös ottamaan huomioon yhteisen kalastuspolitiikan ulkoista ulottuvuutta käsittelevän komission tiedonannon[3] tavoitteet. Lisäksi unionin kanta on mukautettu vastaamaan Lissabonin sopimusta. Kantaa on myös yhtenäistetty mahdollisuuksien mukaan ottaen huomioon eri kalastuksenhoitojärjestöjen erityispiirteet. Seuraavassa esitettyyn kantaan sisältyy nykyisten kantojen tavoin periaatteita ja suuntaviivoja. Lisäksi siihen on lisätty vakiomenettely unionin kannan vuosittaista tarkennusta varten, kuten jäsenvaltiot ovat viime aikoina määritettyjen kantojen yhteydessä pyytäneet. 2. KUULEMISTEN JA VAIKUTUSTENARVIOINTIEN TULOKSET Yhteisen kalastuspolitiikan ulkoista ulottuvuutta tarkasteltiin yhteisen kalastuspolitiikan uudistusta koskevien ehdotusten vaikutustenarvioinnin yhteydessä. Uutta yhteistä kalastuspolitiikkaa varten hyväksyttyjä periaatteita ja suuntaviivoja ollaan nyt yksinkertaisesti siirtämässä osaksi tarkistettuja kantoja. 3. EHDOTUKSEN OIKEUDELLINEN SISÄLTÖ Seuraava päätös perustuu Euroopan unionin toiminnasta tehtyyn sopimukseen ja erityisesti sen 43 artiklan 2 kohtaan yhdessä sen 218 artiklan 9 kohdan kanssa, jossa määrätään, että neuvosto tekee komission ehdotuksesta päätöksen sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia. Tätä sovelletaan kantaan, jonka komissio esittää unionin puolesta CCAMLR:ssa. Euroopan parlamentin ja neuvoston asetus (EU) N:o 1380/2013[4] on oikeusperusta, jossa vahvistetut periaatteet olisi otettava huomioon tässä neuvotteluvaltuutuksessa. Seuraavalla päätöksellä korvataan kautta 2009–2014 koskeva neuvoston päätös 13908/1/09 REV 1, ja sillä katetaan kausi 2014–2019. 2014/0077 (NLE) Ehdotus NEUVOSTON PÄÄTÖS Etelämantereen meren elollisten luonnonvarojen säilyttämistä käsittelevässä toimikunnassa (CCAMLR) Euroopan unionin puolesta esitettävästä kannasta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 43 artiklan 2 kohdan yhdessä sen 218 artiklan 9 kohdan kanssa, ottaa huomioon Euroopan komission ehdotuksen, sekä katsoo seuraavaa: (1) Euroopan unionin toiminnasta tehdyn sopimuksen 38 artiklassa yhdessä sen 39 artiklan kanssa edellytetään, että yhtenä yhteisen kalastuspolitiikan tavoitteista on varmistaa tarvikkeiden saatavuus. (2) Euroopan parlamentin ja neuvoston asetuksessa (EU) N:o 1380/2013[5] edellytetään unionin varmistavan, että kalastus- ja vesiviljelytoimet ovat ekologisesti kestäviä pitkällä aikavälillä ja että niitä hallinnoidaan johdonmukaisesti taloudellisten, sosiaalisten ja työllisyyteen liittyvien etujen saavuttamista koskevien tavoitteiden kanssa ja että ne parantavat elintarvikkeiden saatavuutta. Siinä edellytetään myös, että unioni soveltaa kalastuksenhoitoon ennalta varautuvaa lähestymistapaa ja pyrkii varmistamaan, että meren elollisia luonnonvaroja hyödynnetään siten, että pyydettävien lajien kannat palautetaan kestävän enimmäistuoton mahdollistavia tasoja suuremmiksi ja pidetään näillä tasoilla. Lisäksi siinä edellytetään, että unioni pyrkii toteuttamaan parhaisiin käytettävissä oleviin tieteellisiin lausuntoihin perustuvia hoito- ja säilyttämistoimenpiteitä, joilla edistetään valikoivampiin pyyntimenetelmiin liittyviä kalastusmenetelmiä, tahattomien saaliiden välttämistä ja vähentämistä niin pitkälle kuin mahdollista, meriekosysteemiin ja kalavaroihin vain vähän vaikuttavaa kalastusta sekä poisheittämisen asteittaista lopettamista. Asetuksessa säädetään erityisesti, että unioni soveltaa mainittuja periaatteita ulkosuhdepolitiikassaan. (3) Euroopan yhteisö hyväksyi neuvoston päätöksellä 81/691/ETY[6] Etelämantereen meren elollisten luonnonvarojen säilyttämistä koskevan yleissopimuksen (CAMLR-yleissopimus), jolla perustettiin Etelämantereen meren elollisten luonnonvarojen säilyttämistä käsittelevä toimikunta (CCAMLR). CCAMLR vastaa Eteläisen jäämeren elollisten luonnonvarojen säilyttämisen, mukaan luettuna järkiperäinen käyttö, turvaamiseksi suunniteltujen toimenpiteiden toteuttamisesta. Tällaisista toimenpiteistä voi tulla unionia sitovia. (4) Euroopan unionin toiminnasta tehdyn sopimuksen 218 artiklan 9 kohdan mukaisesti kanta, joka esitetään unionin puolesta alueellisissa kalastuksenhoitojärjestöissä silloin kun niiden on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan niiden institutionaalisia rakenteita, on määritettävä neuvoston päätöksellä komission ehdotuksesta. (5) Ottaen huomioon, että CAMLR-yleissopimuksen alueen kalavarat ovat muutostilassa ja että näin ollen unionin kannassa on otettava huomioon viimeaikainen kehitys, mukaan luettuina ennen CCAMLR:n vuosikokousta tai sen aikana esitetyt uudet tilastolliset, biologiset ja muut tiedot, on SEU-sopimuksen 13 artiklan 2 kohdassa vahvistettua unionin toimielinten keskenään tekemän vilpittömän yhteistyön periaatetta noudattaen vahvistettava menettelyt unionin kannan vuosittain tehtävää tarkennusta varten, ON HYVÄKSYNYT TÄMÄN PÄÄTÖKSEN: 1 artikla CCAMLR:n vuosikokouksessa, silloin kun tämän elimen on annettava säädöksiä, joilla on oikeusvaikutuksia, esitettävä Euroopan unionin kanta määritetään tämän päätöksen liitteessä I. 2 artikla CCAMLR:n vuosikokouksessa esitettävän Euroopan unionin kannan vuosittainen tarkentaminen suoritetaan tämän päätöksen liitteen II mukaisesti. 3 artikla Komission ehdotuksesta neuvosto arvioi ja tarvittaessa tarkistaa tämän päätöksen liitteessä I määritettyä unionin kantaa viimeistään vuonna 2019 ennen CCAMLR:n vuosikokousta. 4 artikla Tämä päätös korvaa 19 päivänä lokakuuta 2009 tehdyn neuvoston päätöksen 13908/1/09 REV 1. 5 artikla Tämä päätös tulee voimaan XXX Tehty Brysselissä Neuvoston puolesta Puheenjohtaja [1] EYVL L 24, 27.1.1983, s. 1 [2] Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22). [3] KOM(2011) 424, 13.7.2011. [4] Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22). [5] Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22). [6] EYVL L 24, 27.1.1983, s. 1 LIITTEET ehdotukseen Neuvoston päätös Etelämantereen meren elollisten luonnonvarojen säilyttämistä käsittelevässä toimikunnassa (CCAMLR) Euroopan unionin puolesta esitettävästä kannasta LIITE I Unionin kanta Etelämantereen meren elollisten luonnonvarojen säilyttämistä käsittelevässä toimikunnassa 1. Periaatteet Etelämantereen meren elollisten luonnonvarojen säilyttämistä käsittelevän toimikunnan (CCAMLR) puitteissa unioni a) toimii niiden tavoitteiden mukaisesti, joita unioni soveltaa yhteisen kalastuspolitiikan yhteydessä, erityisesti käyttäen ennalta varautuvaa lähestymistapaa CCAMLR:n säätelemien lajien kestävän hyödyntämisen turvaamiseksi kestävän enimmäistuoton mahdollistavilla tasoilla, ekosysteemilähtöisen lähestymistavan käytön edistämiseksi kalastuksenhoidossa ja kalastustoiminnan ympäristövaikutusten rajoittamiseksi, tahattomien saaliiden välttämiseksi ja vähentämiseksi niin pitkälle kuin mahdollista, saaliiden poisheittämisen lopettamiseksi asteittain ja kalastustoiminnasta meriekosysteemeihin kohdistuvien vaikutusten minimoimiseksi sekä edistäen taloudellisesti kannattavaa ja kilpailukykyistä unionin kalastusalaa kohtuullisen elintason turvaamiseksi kalastustoiminnasta riippuvaisille ottaen samalla huomioon kuluttajien edut; b) varmistaa, että CCAMLR:n puitteissa toteutettavat toimenpiteet ovat CAMLR-yleissopimuksen tavoitteiden mukaisia; c) varmistaa, että CCAMLR:n puitteissa toteutettavat toimenpiteet ovat kansainvälisen oikeuden mukaisia, erityisesti YK:n merioikeusyleissopimuksen, hajallaan olevien kalakantojen ja laajasti vaeltavien kalakantojen säilyttämistä ja hoitoa koskevan YK:n sopimuksen ja aavan meren kalastusalusten kansainvälisten suojelu- ja hoitotoimenpiteiden noudattamisen edistämisestä tehdyn sopimuksen sekä satamavaltion toimenpiteistä vuonna 2009 tehdyn elintarvike- ja maatalousjärjestön sopimuksen mukaisia; d) edistää alueellisissa kalastuksenhoitojärjestöissä ja tapauksen mukaan saman alueen meriä koskevien alueellisten yleissopimusten yhteydessä esitettävien kantojen johdonmukaisuutta; e) pyrkii saavuttamaan synergiaa unionin kahdenvälisissä kalastussuhteissaan kolmansien maiden kanssa harjoittaman politiikan kanssa ja varmistaa johdonmukaisuuden suhteessa muihin politiikkoihinsa, erityisesti ulkosuhteiden, ympäristön, kaupan, kehityksen sekä tutkimuksen ja innovoinnin aloilla; f) varmistaa unionin kansainvälisten sitoumusten noudattamisen; g) toimii yhteisen kalastuspolitiikan ulkoisesta ulottuvuudesta annetusta komission tiedonannosta 19. maaliskuuta 2012 annettujen neuvoston päätelmien[1] mukaisesti. 2. Suuntaviivat Unioni pyrkii, tapauksen mukaan, tukemaan sitä, että CCAMLR toteuttaa seuraavat toimenpiteet: a) CAMLR-yleissopimuksen alueella toteutettavat parhaisiin käytettävissä oleviin tieteellisiin lausuntoihin perustuvat kalavarojen säilyttämis- ja hoitotoimenpiteet, mukaan luettuna CCAMLR:n säätelemiä lajeja koskevat TACit sekä kiintiöiden ja pyyntiponnistuksen säätely, joiden avulla tuotanto saatetaan kestävän enimmäistuoton mahdollistavalle tasolle tai pidetään tällä tasolla viimeistään vuonna 2020. Liikakalastuksesta kärsivien kantojen kohdalla voidaan tarvittaessa harkita erityistoimenpiteitä; b) toimenpiteet LIS-kalastuksen ehkäisemiseksi, torjumiseksi ja poistamiseksi CAMLR-yleissopimuksen alueella, mukaan luettuna merkitseminen LIS-luetteloon; c) seuranta-, valvonta- ja tarkkailutoimenpiteet CAMLR-yleissopimuksen alueella, jotta voidaan varmistaa valvonnan tehokkuus sekä vastaavuus CCAMLR:n puitteissa toteutettujen toimenpiteiden kanssa; d) toimenpiteet kalastustoiminnasta meriluonnon monimuotoisuuteen ja meriekosysteemeihin kohdistuvien kielteisten vaikutusten minimoimiseksi, mukaan luettuina toimenpiteet haavoittuvien meriekosysteemien suojelemiseksi CAMLR-yleissopimuksen alueella YK:n yleiskokouksen päätöslauselmien mukaisesti sekä edustavan merensuojelualueiden verkoston perustaminen, myös toimenpiteet erityisesti ekologisesti läheisten lajien tahattomien saaliiden välttämiseksi ja vähentämiseksi niin pitkälle kuin mahdollista ja saaliiden poisheittämisen lopettamiseksi asteittain; e) toimenpiteet pelkästään hain evien keräämiseksi harjoitettavan kalastuksen kieltämiseksi sekä sen edellyttämiseksi, että kaikki hait puretaan aluksesta siten, että evät ovat niissä luonnollisesti kiinni; f) muut tekniset toimenpiteet CCAMLR:n sivuelinten lausuntojen perusteella. LIITE II Etelämantereen meren elollisten luonnonvarojen säilyttämistä käsittelevän toimikunnan vuosikokouksessa esitettävän unionin kannan vuosittain tehtävä tarkennus Ennen jokaista Etelämantereen meren elollisten luonnonvarojen säilyttämistä käsittelevän toimikunnan (CCAMLR) vuosikokousta toteutetaan tarvittavat toimenpiteet, jotta unionin puolesta esitettävässä kannassa voidaan ottaa huomioon uusimmat Euroopan komissiolle toimitetut tilastolliset, biologiset ja muut olennaiset tiedot, liitteessä I esitettyjen periaatteiden ja suuntaviivojen mukaisesti. Tätä tarkoitusta varten Euroopan komissio toimittaa neuvostolle tai sen valmisteluelimille riittävän aikaisin ennen CCAMLR:n kutakin vuosikokousta kyseisiin tietoihin perustuvan asiakirjan, jossa esitetään unionin kannan ehdotetun tarkennuksen erityispiirteet unionin puolesta esitettävän kannan yksityiskohdista käytävää keskustelua ja niiden hyväksymistä varten. Jos seuraavissa kokouksissa, mukaan luettuina paikalla pidettävät kokoukset, ei päästä yksimielisyyteen uusien seikkojen ottamisesta huomioon unionin kannassa, asia saatetaan neuvoston tai sen valmisteluelinten käsiteltäväksi. [1] Ks. asiakirja 7086/12 PECHE 66.